
Pirkimo sąlygų 1 priedas „Techninė specifikacija“

                 	TECHNINĖ SPECIFIKACIJA
Vertimo raštu paslaugų apibūdinimas ir jų teikimui keliami reikalavimai:                 
1. Pirkimo objektas – vertimo (raštu) paslaugos, iš lietuvių kalbos į užsienio kalbą (anglų, vokiečių ir (ar) rusų kalbą ir kitas kalbas), iš užsienio kalbos (anglų, vokiečių ir (ar) rusų kalbų ir kitų kalbų) į lietuvių kalbą, įskaitant vertimų iš (į) kitus kalbų derinius, teksto sutvarkymą kalbos požiūriu – redagavimą, korektūrą, notarinio vertimo tvirtinimo (vieno puslapio kopijos notaro patvirtinimo (vienas notaro antspaudas)) ir (ar) vertėjo parašo notarinio patvirtinimo (vienas notaro antspaudas) paslaugas. Esant Pirkėjo poreikiui, Tiekėjas užtikrina vertimo paslaugų teikimą iš/į kitas užsienio kalbas. 
2. Vertimo raštu paslaugos teikiamos pagal Pirkėjo faktinį poreikį, nurodomą atskirame (-uose) Pirkėjo užsakyme (-uose) pateikiamame (-uose) el. paštu, paštu ar kitomis Šalims priimtinomis komunikacijos priemonėmis, Tiekėjo darbo valandomis. Tiekėjas privalo patvirtinti Pirkėjui, kad gavo atskirą (-us) Pirkėjo užsakymą (-us). Tiekėjas, gavęs Pirkėjo užsakymą atlikti vertimą raštu, privalo išsaugoti ir grąžinti Pirkėjui dokumentus, jų kopijas arba kitokią pateiktą vertimo dokumentaciją, tokios pat būklės, kokios ji buvo gauta iš Pirkėjo, jei to reikalauja Pirkėjas, taip pat neperduoti jos tretiesiems asmenims;
3. Kiekviename atskirame Pirkėjo užsakyme nurodoma:
3.1. vertimo kalba (-os); 
3.2. vertimo sritis (-ys) ir tematika (-os); 
3.3. vertimo apimtis standartiniais puslapiais (1 standartinis puslapis – 1500 verčiamo (originalaus) teksto kompiuterinių spaudos ženklų be tarpų); 
3.4. atlikto užsakymo pateikimo būdas ir forma priklausomai nuo nurodytų Pirkėjo užsakyme: persiuntimas el. paštu Pirkėjo pageidaujamu formatu (doc ar kitu formatu) / faksu / išspausdinto ant popieriaus įteikimas į rankas Pirkėjo buveinėje / įrašytas į kompiuterinę laikmeną ir/ar kt. (Pirkėjas gali detalizuoti);
3.5. kita su vertimo raštu paslaugų suteikimu susijusi informacija, reikalinga tinkamam ir kokybiškam paslaugų suteikimui.
4. Vertimas raštu atliekamas Pirkėjo užsakyme nurodytų sričių ir tematikų tekstams: 
4.1. dokumentai, susiję su Pirkėjo veiklos sritimi (raštai, laiškai, pranešimai, sutartys ir (ar) kt. (Pirkėjas gali detalizuoti);
4.2. techniniai vertimai: transportas ir (ar) informacinės technologijos ir (ar) telekomunikacijos ir (ar) kiti techniniai tekstai (Pirkėjas gali detalizuoti); 
4.3. teisė: įvairios sutartys ir (ar) dokumentai (juridinių asmenų įstatai/ nuostatai, protokolai, kiti veiklos dokumentai, dokumentų nuorašai ar kt.) ir (ar) kiti dokumentai, susiję su darbų sauga, intelektinės nuosavybės teise ir kt.) ir (ar) kt. (Pirkėjas gali detalizuoti); 
4.4. finansai: auditas ir (ar) finansinės ataskaitos ir (ar) bankininkystė ir (ar) vertybiniai popieriai ir (ar) kt. (Pirkėjas gali detalizuoti); 
4.5. Europos Sąjungos dokumentų vertimai: įvairių sričių dokumentų vertimai (Pirkėjas gali detalizuoti);  
4.6. kitos sritys – baudžiamosios teisės  ir (ar) bausmių vykdymo sistemos tema, ir (ar) švietimas ir mokslas, ir (ar) socialinė apsauga ir (ar) darbo sauga, ir (ar) asmeninė korespondencija, ir (ar) kt. (Pirkėjas gali detalizuoti).
5. Pirkėjo pateiktų tekstų vertimas raštu atliekamas iš Pirkėjo nurodytos kalbos į kitą Pirkėjo nurodytą kalbą, Tiekėjui užtikrinant, kad vertimų raštu paslaugoms teikti nebus naudojamos automatinio (mašininio) vertimo programos. Vertimo paslaugai atlikti Tiekėjas gali naudotis CAT priemonėmis (kompiuterizuoto vertimo programine įranga, vertimo atminties programomis), tačiau vertimas raštu negali būti mašininis, net jei tekstas yra papildomai redaguotas postredaktorių.
6. Pirkėjas vertimui raštu Tiekėjui pateikia įskaitomo teksto originalą arba kopiją. Pirkėjui pateikus Tiekėjui neįskaitomą vertimui skirtą tekstą, Tiekėjas pasilieka teisę neversti neįskaitomų vietų ir jas pažymi „neįsk. vert. past.“.
7. Vertimo raštu paslaugos turi apimti teksto (įskaitant, jei toks poreikis būtų, diagramas, grafikus, paveikslus ir pan.) vertimą, išversto teksto redagavimą (vertėjas ir redaktorius negali būti tas pats asmuo) ir korektūrą bei atitikti atitinkamos kalbos, į kurią verčiamas tekstas, gramatiką, stilistiką ir leksiką, išskyrus maketavimą.
8. Išverstas tekstas turi būti tikslus, t. y. jis tiek savo turiniu, tiek ir forma (išskyrus maketavimą) turi atitikti pateiktą versti tekstą. Atliktas vertimas raštu ir (ar) redagavimas yra laikomas atliktu nekokybiškai, jeigu jame yra gramatikos, korektūros ir semantikos klaidų, jeigu išversto ir (ar) suredaguoto teksto prasmė neatitinka vertimui ir (ar) redagavimui pateikto teksto prasmės. Jeigu užsakomas notarinis vertimo tvirtinimas, Pirkėjui įteikiamas popierinis dokumentas.
9. Vertimo raštu paslaugų teikimo terminai:
9.1. mažos apimties tekstams: 
9.1.1. nuo 1 iki 5 standartinių puslapių – ne ilgiau nei per 1 darbo dieną nuo atskiro Pirkėjo užsakymo gavimo dienos; 
9.1.2. nuo 6 iki 10 standartinių puslapių – ne ilgiau nei per 2 darbo dienas nuo atskiro Pirkėjo užsakymo gavimo dienos; 
9.1.3. nuo 11 iki 30 standartinių puslapių – ne ilgiau nei per 5 darbo dienas nuo atskiro Pirkėjo užsakymo gavimo dienos.
9.1.4. nuo 31 iki 50 standartinių puslapių – ne ilgiau nei per 10 darbo dienų nuo atskiro Pirkėjo užsakymo gavimo dienos; 
9.2. didelės apimties tekstams (daugiau kaip 50 standartinių puslapių) – su Pirkėjo suderintais terminais, bet ne mažiau kaip 50 standartinių puslapių per 15 darbo dienų;
9.3. skubos tvarka (ne mažiau kaip 10 standartiniai puslapiai per 1 darbo dieną, neskaitant atskiro Pirkėjo užsakymo pateikimo dienos) – vertimas raštu atliekamas Šalių susitarimu suderintais terminais; 
9.4. Pirkėjas, atsiradus poreikiui, turi teisę įsigyti numatytas Paslaugas skubos tvarka.
10. Pirkėjo pretenzijos dėl užsakymo atlikimo rezultato (vertimo raštu ir (arba) redagavimo) kokybės turi būti pateikiamos Tiekėjui ne vėliau kaip per 14 (keturiolika) darbo dienų nuo užsakymo atlikimo rezultato (vertimo raštu ir (arba) redagavimo) pateikimo Pirkėjui dienos. Pirkėjui pareiškus pagrįstas pretenzijas dėl vertimo rišlumo ar tikslumo, Tiekėjas nedelsiant, t. y. ne mažiau kaip 10 standartinių puslapių per 1 darbo dieną, savo lėšomis turi pašalinti vertimo raštu paslaugų trūkumus. 
11. Tiekėjas, Pirkėjui pageidaujant, turi be papildomo mokesčio patvirtinti vertimą (jo autentiškumą), prireikus – kiekvieną vertimo puslapį, vertimo biuro antspaudu bei parašu. 
12. Tiekėjas, Pirkėjui pageidaujant, turi paruošti išverstą dokumentą notaro tvirtinimui be papildomo mokesčio. 
13. Tiekėjas užtikrina, kad jo darbuotojai, vykdantys atskirą (-us) Pirkėjo užsakymą (-us), būtų susipažinę su Lietuvos Respublikos baudžiamojo kodekso 235 ir 247 straipsnių, nustatančių atsakomybę už melagingai ar žinomai neteisingai atliktą vertimą, reikalavimais.

